CELEX: 32022D1025
Language: sl
Date: 2022-06-02 00:00:00
Title: Sklep Sveta (EU) 2022/1025 z dne 2. junija 2022 o stališču, ki se sprejme v imenu Evropske unije na petnajsti Konferenci pogodbenic Baselske konvencije o nadzoru prehoda nevarnih odpadkov preko meja in njihovega odstranjevanja glede določenih sprememb odstavka 2 člena 6 navedene konvencije

29.6.2022   
               
               
                  SL
               
               
                  Uradni list Evropske unije
               
               
                  L 172/11
               
            
         SKLEP SVETA (EU) 2022/1025
         z dne 2. junija 2022
         o stališču, ki se sprejme v imenu Evropske unije na petnajsti Konferenci pogodbenic Baselske konvencije o nadzoru prehoda nevarnih odpadkov preko meja in njihovega odstranjevanja glede določenih sprememb odstavka 2 člena 6 navedene konvencije
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Baselska konvencija o nadzoru prehoda nevarnih odpadkov preko meja in njihovega odstranjevanja (v nadaljnjem besedilu: Konvencija) je začela veljati leta 1992, Unija pa jo je sklenila s Sklepom Sveta 93/98/EGS (1).
                  
               
                     (2)
                  
                  
                     Na podlagi Konvencije Konferenca pogodbenic preuči in po potrebi sprejme spremembe Konvencije. Spremembe Konvencije se sprejmejo na zasedanju Konference pogodbenic.
                  
               
                     (3)
                  
                  
                     V skladu s postopkom iz člena 17 Konvencije bo Konferenca pogodbenic na petnajstem zasedanju junija 2022 preučila predlog Ruske federacije za spremembo odstavka 2 člena 6 Konvencije. Namen navedenega predloga je določiti 30-dnevni rok, v katerem mora država uvoznica odgovoriti prijavitelju pošiljke odpadkov, poleg tega pa vključiti še eno spremembo, ki je predstavljena kot redakcijska.
                  
               
                     (4)
                  
                  
                     Primerno je, da se določi stališče, ki se v imenu Unije sprejme na petnajsti Konferenci pogodbenic glede predloga Ruske federacije, saj bi bila ta sprememba a zavezujoča za Unijo ter bi vplivala na vsebino zakonodaje Unije, in sicer na Uredbo (ES) št. 1013/2006 Evropskega parlamenta in Sveta (2).
                  
               
                     (5)
                  
                  
                     Unija ne bi smela podpreti predloga Ruske federacije za spremembo odstavka 2 člena 6 Konvencije. To bi zahtevalo dolgotrajen in zahteven postopek za pogajanja, da bi taka sprememba začela veljati pa bi trajalo zelo dolgo. Zdi se nesorazmerno začeti tak postopek za spremembo, saj bi bilo cilje predloga mogoče doseči na druge načine. Unija bi morala biti bolj odprta in bi morala predlagati pobude, namenjene izboljšanju delovanja postopka „soglasja po predhodnem obveščanju“ iz člena 6 Konvencije, ali ukrepati na podlagi teh pobud, pod pogojem, da imajo takšne pobude širše področje uporabe kot predlog, predložen s strani Ruske federacije na petnajstem zasedanju Konference pogodbenic, so v skladu s širšimi politikami in cilji Unije ter zanje niso potrebne spremembe Konvencije –
                  
               SPREJEL NASLEDNJI SKLEP:
         
            Člen 1
            
               1.   Stališče, ki naj se v imenu Unije sprejme na petnajstem zasedanju Konference pogodbenic Baselske konvencije o nadzoru prehoda nevarnih odpadkov preko meja in njihovega odstranjevanja, je, da Unija ne bo podprla predloga Ruske federacije za spremembo odstavka 2 člena 6 Konvencije.
            
            
               2.   Unija na petnajstem zasedanju Konference pogodbenic Konvencije predloži pobudo ali podpre pobude drugih pogodbenic Konvencije za izboljšanje delovanja postopka „soglasja po predhodnem obveščanju“ iz člena 6 Konvencije, če takšne pobude :
               
                           (a)
                        
                        
                           so namenjene izboljšanju delovanja postopka „soglasja po predhodnem obveščanju“, in sicer z obravnavanjem zamud in težav, s katerimi se soočajo države izvoznice, uvoznice ali države tranzita pri obravnavi prijav, in s podpiranjem digitalizacije navedenega postopka, tako da se prehodi odpadkov prek meja, ki so skladni z določbami Konvencije, lahko izvajajo brez nepotrebnega odlašanja,
                        
                     
                           (b)
                        
                        
                           ne zahtevajo sprememb Konvencije;
                        
                     
                           (c)
                        
                        
                           prispevajo k okoljsko primernemu ravnanju z odpadki in prehodu na svetovno krožno gospodarstvo ter
                        
                     
                           (d)
                        
                        
                           prispevajo k pravilnemu izvajanju nadzornih mehanizmov, določenih v Konvenciji, in prispevajo k pravni jasnosti v zvezi s tem.
                        
                     
         
         
            Člen 2
            Glede na razvoj dogodkov na petnajstem zasedanju Konference pogodbenic Konvencije se lahko predstavniki Unije v posvetovanju z državami članicami na usklajevalnih srečanjih na kraju samem dogovorijo o izpopolnitvi stališča iz člena 1, odstavek 2, tega sklepa, brez nadaljnjega sklepa Sveta.
         
         
            Člen 3
            Ta sklep začne veljati na dan sprejetja.
         
         
            V Luxembourgu, 2. junija 2022
            
               
                  Za Svet
               
               
                  predsednica
               
               A. DE MONTCHALIN
            
         
         
            (1)  Sklep Sveta 93/98/EGS z dne 1. februarja 1993 o sklenitvi, v imenu Skupnosti, Konvencije o nadzoru prehoda nevarnih odpadkov preko meja in njihovega odstranjevanja (Baselska konvencija) (UL L 39, 16.2.1993, str. 1).
         
            (2)  Uredba (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov (UL L 190, 12.7.2006, str. 1).